एमपी में बीजेपी ने कांग्रेस के कद्दावर नेताओं में सेंध लगाई तो कांग्रेस ने भी बीजेपी को बड़ा झटका देने की तैयारी कर ली है. शनिवार को दिल्ली में एमपी प्रदेश अध्यक्ष कमलनाथ की मौजूदगी में मुख्यमंत्री शिवराज सिंह चौहान के साले और साधना सिंह के भाई संजय सिंह मसानी ने कांग्रेस का दामन थाम लिया. संजय सिंह कई बार पहले भी सुर्खियों में आ चुके हैं. वो गोंदिया, महाराष्ट्र के रहने वाले हैं. कांग्रेस में शामिल होते ही उन्होंने बीजेपी पर निशाना साधते हुए कहा कि बीजेपी में कार्यकर्ताओं को मौका नहीं दिया जा रहा है. प्रदेश में अब नाथ की जरूरत है. प्रदेश में कामदारों को अलग और नामदारों को आगे बढ़ाया जा रहा है. उम्मीद है कमलनाथ जी ने जैसे छिंदवाड़ा का विकास मॉडल दिया उसी तरह वे मध्यप्रदेश में विकास को आगे बढ़ाएगा.